Tölvuleikjaframleiðandinn CCP mun á morgun kynna nýjustu afurð sína ; skotleikinn Dust 514 . Hilmar Veigar Pétursson , forstjóri CCP , segir vinnu hafa byrjað fyrir fjórum árum en leikurinn þykir byltingarkenndur . Markaðsstjóri fyrirtækisins segir mögulegt að leikurinn verði sá mest spilaði í heimi . Ýmislegt er nýtt við leikinn sem er fyrstu persónu skotleikur . Fyrir það fyrsta er hægt að nálgast hann endurgjaldslaust fyrir Playstation 3 tölvur frá Sony risanum en það er í fyrsta skipti sem það hefur verið gert á leikjatölvum . Leikurinn vinnur jafnframt með EVE online leiknum , sem hátt í 400 þúsund manns leika nú að staðaldri , þar sem leikendur í Dust 514 geta haft áhrif á atburðarásina í Eve leiknum og öfugt . Þetta hefur kallað á umfangsmiklar aðgerðir af hálfu CCP þar sem um 60 milljón Playstation tölvur eru í notkun og því gætu notendur orðið margar milljónir í lok árs . Tölvubúnaður fyrirtækisins hefur því þurft að vera hannaður til að geta tekið við auknu álagi og hærra flækjustigi . David Reid , nýráðinn yfirmaður markaðsmála hjá CCP , segir leikinn án nokkurs vafa vera eitt af því mest spennandi sem er að gerast í leikjaiðnaðinum í dag . Það endurspeglist í þeirri trú sem Sony hefur á leiknum en fjöldi fólks hefur ferðast hingað til lands á vegum fyrirtækisins í tengslum við útgáfu leiksins . En Reid , sem áður stýrði m.a. markaðsmálum hjá Microsoft vegna Xbox tölvunnar , segir að leikirnir í sameiningu gætu mögulega verið orðnir þeir mest spiluðu í heimi í lok árs .